**GRAD VELIKA GORICA,** Trg kralja Tomislava 34, Velika Gorica, OIB: 75834963344, koji zastupa gradonačelnik Krešimir Ačkar, mag. theol. (u daljnjem tekstu: Grad)

i

**VG ČISTOĆA d.o.o. za održavanje čistoće,** Ulica kneza Ljudevita Posavskog 45, Velika Gorica, OIB: 23915011506, kojezastupa Predsjednik uprave Ivan Rak, mag. market. i prod. (u daljnjem tekstu: Upravitelj) sklapaju

**UGOVOR O UPRAVLJANJU**

**RECIKLAŽNIM DVORIŠTEM VELIKA GORICA**

**I. OSNOVNE ODREDBE**

**Članak 1.**

1. Ugovorne strane pristupile su sklapanju ovog Ugovora polazeći od sljedećih postavki:

* U svrhu ostvarivanja uvjeta za izgradnju reciklažnog dvorišta u centralnom naselju Velika Gorica, Grad i Republika Hrvatska su Ugovorom o osnivanju prava građenja broj 9505/2016 od 08.03.2016. godine, na nekretnini označenoj kao k.č.br. 1655/2, oranica površine 5188 m2, upisanoj u zk. ul. 2915, Kurilovec Novi (stara izmjera: k.č.br. 688/29, k.o. Kurilovec) osnovali pravo građenja u korist Grada Velike Gorice, a u svrhu izgradnje reciklažnog dvorišta;
* Temeljem Ugovora o pravu građenja iz prethodne točke, Grad Velika Gorica se upisao kao nositelj prava vlasništva u novom zemljišnoknjižnom tijelu otvorenom u zk.ul. 2916, k.o. Kurilovec Novi;
* S ciljem izgradnje novog reciklažnog dvorišta u Velikoj Gorici na nekretnini označenoj u točki 1. ovoga članka, Grad je 16. studenog 2018. godine ishodio građevinsku dozvolu KLASA: UP/I-361-03/16-01/5, URBROJ: 238-31-01/142-18-8 koja je postala pravomoćna 12. prosinca 2018. godine;
* Nakon izgradnje Reciklažnog dvorišta Velika Gorica, Grad je dana 13.01.2025. godine ishodio uporabnu dozvolu KLASA: UP/I-361-05/24-01/54, URBROJ: 238-31-09-2025-10 koja je postala pravomoćna 20. siječnja 2025. godine;
* Grad Velika Gorica, jedini je osnivač trgovačkog društva VG Čistoća d.o.o. koje se, temeljem Odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Velike Gorice (Sl. glasnik GVG 4/18) bavi sakupljanjem, prijevozom i zbrinjavanjem otpada;
* VG Čistoća d.o.o. upravlja reciklažnim dvorištima u vlasništvu Grada Velike Gorice, a na administrativnom području Grada.

**II. SVRHA UGOVORA**

**Članak 2.**

1. Ovim Ugovorom Grad predaje na upravljanje VG čistoći d.o.o. (u daljnjem tekstu: Upravitelj) objekt Reciklažnog dvorišta Velika Gorica (u daljnjem tekstu: RD Velika Gorica), koji se nalazi na nekretnini označenoj u članku 1. Stavku 1. točki 1. ovoga Ugovora.
2. Upravitelj je izvršio promjenu adrese RD Velika Gorica u Evidenciji reciklažnih dvorišta Ministarstva gospodarstva.

**Članak 3.**

1. Primopredaju objekta ugovorne strane izvršit će u prisutnosti ovlaštenih predstavnika ugovornih strana o čemu će se sastaviti zapisnik kojeg ovjeravaju svi prisutni predstavnici.
2. Primopredaja dokumentacije izvršena je dana 25. travnja 2025. godine o čemu je sastavljen Primopredajni zapisnik, KLASA: 351-02/2020-05/10, URBROJ: 238-31-09-2025-147 koji je prilog ovom Ugovoru i čini njegov sastavni dio.

**III. NAKNADA I PRIHODI**

**Članak 4.**

1. Ugovorne strane suglasno utvrđuju da Grad daje Upravitelju na upravljanje objekt RD Velika Gorica iz članka 2. ovog Ugovora bez naknade.

**Članak 5.**

1. Prihod koji Upravitelj ostvari svojim poslovanjem pri upravljanju RD Velika Gorica, dužan je prvenstveno koristiti za potrebe poslovanja RD Velika Gorica.
2. Ukoliko su prihodi iz stavka 1. ovog članka viši od iznosa potrebnih za pokriće troškova iz stavka 1. ovog članka, preostali iznos Upravitelj može koristiti i za druge potrebe poslovanja Upravitelja koje se odnose na poslovanje sustava gospodarenja otpadom na području Grada Velike Gorice.

**IV. OBVEZE UGOVORNIH STRANA**

**Članak 6.**

1. Upravitelj je dužan omogućiti predstavnicima Grada u svako doba pristup objektu RD Velika Gorica, bilo radi uvida u upravljanje objektom, bilo radi provedbe projekata ili radova na objektu.
2. Ugovorne strane suglasno utvrđuju da će projekte ili radove koji će se provoditi na RD Velika Gorica obavljati u suradnji i uz znanje druge ugovorne strane, o čemu će se voditi pisana evidencija.
3. Ugovorne strane su suglasne da niti jedna strana neće bez znanja i suglasnosti druge strane provoditi bilo kakve projekte ili radove na RD Velika Gorica, osim onih koji ulaze u redovito upravljanje objektom. Pod pojmom „projekti ili radovi“ podrazumijevaju se sve aktivnosti koje uključuju značajna ulaganja ili promjene u funkcionalnosti RD Velika Gorica, a koje nadilaze redovno održavanje i poslovanje.
4. Upravitelj je dužan korisnicima komunalne usluge gospodarenja otpadom omogućiti pristup objektu RD Velika Gorica, radi korištenja objekta u svrhu za koju je namijenjen. Pristup korisnika objektu te dovoz i odvoz otpada odvija se samo uz znanje i nadzor Upravitelja, odnosno od njega ovlaštenih osoba, te se evidentira u skladu s propisima.
5. Upravitelj se obvezuje da će RD Velika Gorica redovito održavati u funkcionalnom te ekološki i estetski prikladnom stanju, u skladu sa svrhom radi koje je izgrađeno te da će ga koristiti isključivo za obavljanje djelatnosti za koju je izgrađeno.
6. Upravitelj se obvezuje objektom upravljati na način koji osigurava ispunjavanje općih uvjeta koje moraju ispunjavati građevine za gospodarenje otpadom, kao i posebnih uvjeta rada reciklažnih dvorišta, propisane pozitivnim propisima Republike Hrvatske.

**Članak 7.**

1. Sve troškove nastale obavljanjem djelatnosti gospodarenja otpadom i upravljanja objektom snosi Upravitelj.
2. Obvezuje se Upravitelj, za potrebe kontinuiranog i kvalitetnog obavljanja djelatnosti gospodarenja otpadom na RD Velika Gorica i upravljanja objektom, osim opreme koja u trenutku sklapanja ovoga Ugovora već postoji na objektu, o svome trošku nabaviti i koristiti potrebnu dodatnu opremu, vozila i strojeve, druga osnovna sredstva, sitni inventar i slično.

**Članak 8.**

1. Pri obavljanju djelatnosti gospodarenja otpadom i upravljanja RD Velika Gorica, Upravitelj se obvezuje postupati s pažnjom dobrog gospodara.
2. Upravitelj je dužan pridržavati se odluka i uputa Grada te zakona i drugih propisa o načinu poslovanja RD Velika Gorica te čitavog sustava gospodarenja otpadom čiji je ono sastavni dio.

**Članak 9.**

1. Ugovorne strane su suglasne da Upravitelj nema pravo na naknadu vlastitih financijskih i materijalnih ulaganja koje uloži u objekt RD Velika Gorica tijekom razdoblja upravljanja.
2. Nakon isteka ili raskida Ugovora, RD Velika Gorica prelazi ponovno na upravljanje Grada te Upravitelj nema pravo tražiti povrat odnosno nadoknadu uloženih sredstava.

**Članak 10.**

1. U slučaju nemogućnosti ispunjavanja obveza iz ovog Ugovora ili nemogućnosti ispunjenja propisanih uvjeta rada RD Velika Gorica, kao i u slučaju izvanrednog događaja na objektu, bez obzira na uzrok izvanrednog događaja, Upravitelj se obvezuje bez odgađanja izvijestiti pisanim putem Grad i sve nadležne službe, a u slučaju hitnosti telefonski, elektroničkom poštom ili na drugi prikladan način.

**V. ODGOVORNOST ZA ŠTETU**

**Članak 11.**

1. Upravitelj odgovara za eventualnu štetu koja nastane obavljanjem djelatnosti gospodarenja otpadom ili bilo kojom drugom aktivnošću na objektu RD Velika Gorica.
2. Upravitelj je ovlašten provoditi video nadzor poslovanja objekta, u koju svrhu se objekt smatra javnom površinom.
3. Odgovornost za štetu iz stavka 1. ovog članka ne podrazumijeva odgovornost Upravitelja za štetu koja obavljanjem djelatnosti gospodarenja otpadom, odnosno upravljanja objektom, nastane trećim osobama. Za takvu štetu Upravitelj je dužan ugovoriti odgovarajuću policu osiguranja koja pokriva troškove štete prema trećim osobama. Upravitelj je dužan Gradu dostaviti valjani dokaz o ugovorenoj polici osiguranja u roku od 30 dana od stupanja na snagu ovog Ugovora.
4. Upravitelj se neće smatrati odgovornim za štetu koja nastane djelovanjem više sile, u okvirima definiranim tehničkom dokumentacijom i izdanim dozvolama.
5. Grad ne odgovara za nesretne slučajeve ni za bilo koji drugi štetan događaj koji se može desiti na dodijeljenom objektu RD Velika Gorica.

**VI. TRAJANJE UGOVORA I RASKID UGOVORA**

**Članak 12.**

1. Ovaj Ugovor sklapa se na neodređeno vrijeme.

**Članak 13.**

1. Ugovor se automatski smatra raskinutim u trenutku zatvaranja RD Velika Gorica i prestanka rada.

**Članak 14.**

1. Ovaj Ugovor se može raskinuti jednostranom izjavom Grada, ukoliko Upravitelj:

* izgubi pravo na obavljanje djelatnosti temeljem rješenja nadležnog tijela,
* prestane postojati,
* promijeni vlasničku strukturu,
* ne pridržava se odredbi ovog Ugovora,
* koristi se dodijeljenim RD Velika Gorica protivno ovom Ugovoru.

1. Pod nepridržavanjem odredbi ugovora smatra se: neispunjavanje financijskih obveza, kršenje rokova izvještavanja ili nepoštivanje uvjeta održavanja i upravljanja RD Velika Gorica.
2. Ugovorne strane mogu sporazumno raskinuti ovaj Ugovor, u slučaju da uvjeti obavljanja usluge odvojenog sakupljanja komunalnog otpada budu drukčije regulirani pozitivnim propisima Republike Hrvatske i/ili odlukama Grada.
3. Svaka ugovorna strana može raskinuti Ugovor u slučaju neispunjenja ili neurednog ispunjenja obveza druge ugovorne strane.
4. U slučaju raskida Ugovora zbog povrede Ugovora od strane jednog ugovaratelja, druga strana ima pravo na naknadu štete koju zbog toga trpi, prema općim pravilima o naknadi štete.

**Članak 15.**

1. U slučaju raskida iz članka 14. ovog Ugovora, ugovorne strane sporazumno utvrđuju otkazni rok od 30 dana.
2. Otkazni rok iz stavka 1. ovog članka teče od dana kad izjava o raskidu bude preporučenom poštom upućena drugoj ugovornoj strani.

**VII. ZAVRŠNE ODREDBE**

**Članak 16.**

1. U slučaju spora iz ovog Ugovora, ugovorne strane će ga prvenstveno rješavati mirnim putem.

**Članak 17.**

1. Ugovor stupa na snagu i primjenjuje se danom potpisa obaju ugovornih strana.
2. Ovaj Ugovor sačinjen je u 6 (šest) istovjetnih primjeraka, od kojih svaka ugovorna strana zadržava po 3 (tri) primjerka.

KLASA: 351-02/2020-05/10

URBROJ: 238-31-10/09-2025-\_\_\_\_ Ur. broj:\_\_\_\_\_\_\_\_\_\_\_

U Velikoj Gorici, dana \_\_\_\_\_\_\_\_\_ U Velikoj Gorici, dana ­­­­­­­­­­­\_\_\_\_\_\_\_\_\_\_\_

**Za Grad Veliku Goricu: Za VG Čistoću d.o.o.:**

**Gradonačelnik Predsjednik Uprave**

**Krešimir Ačkar, mag. theol. Ivan Rak, mag. market. i prod.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_