|  |
| --- |
|  |
| REPUBLIKA HRVATSKA ZAGREBAČKA ŽUPANIJA **GRAD VELIKA GORICA** |

**GRADSKO VIJEĆE**

Na temelju članaka 75. Zakona o sportu (NN141/22) te članka 33. Statuta Grada Velike Gorice (Službeni glasnik Grada Velike Gorice 1/21), Gradsko vijeće Grada Velike Gorice na svojoj \_\_\_\_ sjednici održanoj \_\_\_\_\_\_\_\_\_\_ godine, donijelo je

**IZVJEŠĆE O PROVEDBI**

# **PROGRAMA JAVNIH POTREBA U SPORTU GRADA**

**VELIKE GORICE ZA 2024. GODINU**

**Velika Gorica, travanj 2025. godine**

**UVODNE NAPOMENE**

Zakon o sportu obvezao je jedinice lokalne samouprave da utvrđuju javne potrebe u sportu i za njihovo ostvarivanje osiguraju financijska sredstva u proračunu.

Javne potrebe u sportu za koje se sredstva osiguravaju u proračunu jedinica lokalne samouprave su:

* *poticanje i promicanje sporta*
* *provođenje sportskih aktivnosti djece, mladeži i studenata*
* *djelovanje sportskih udruga, sportskih zajednica i saveza*
* *sportska priprema, domaća i međunarodna natjecanja te opća i posebna zdravstvena zaštita sportaša*
* *školovanje* *i osposobljavanje stručnog kadra u sportu*
* *sportska stipendija*
* *sportske aktivnosti djece s teškoćama u razvoju te parasportaša i gluhih sportaša*
* *planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave*

## Uvažavajući zakonske odredbe Program javnih potreba u sportu Grada Velike Gorice za 2024. godinu ostvaren je kroz program Zajednice športskih udruga Grada Velike Gorice, Parasportskog saveza Grada Velike Gorice, Športsko rekreativnog saveza Grada Velike Gorice, Školskog sportskog saveza Velike Gorice te kroz program Ustanove za upravljanje športsko rekreacijskim centrom Velika Gorica.

### *Zajednica športskih udruga Grada Velike Gorice*

U Gradu Velikoj Gorici sportom se u 2024. godini kroz sportske udruge bavilo oko 7.000 sportaša organiziranih i oko 300 trenera u 54 punopravne udruge članice. Od navedenoga broja sportaša, 4.205 ih je mlađe od 18 godina što čini oko 60 % ukupnog broja sportaša.

Sportaši se bave nekim od 20-tak natjecateljskih sportova kategoriziranih pravilnikom HOO, a to su: nogomet, rukomet, odbojka, košarka, streljaštvo, atletika, triatlon, karate, hrvanje, boks, taekwondo, judo, plivanje, šah, akrobatski rock roll i sportski ples, badminton, stolni tenis, tenis i sportovi u univerzalnoj školi. Sport s najvećim brojem klubova na području Velike Gorice je nogomet s 18 klubova gdje djeluje najveći broj sportaša svih uzrasnih kategorija.

Ženska populacija zastupljena je u svim sportovima, a dominantna je u ženskim klubovima, akrobatski rock roll i sportski ples (3), rukomet (2), streljaštvo (2), atletika (2), plivanje (2), odbojka (2) i nogomet (1) te borilačkim sportovima.

Svi ovi sportaši uključeni su u organizirani sustav natjecanja, treninga, pozivnih natjecanja i turnira i kontrolnih utakmica.

Tako su Javne potrebe u sportu Grada Velike Gorice za 2024. godinu izvršene prema sljedećim programskim područjima:

* Vrhunski sport
* Sportske udruge od posebnog značaja
* Programi sportskih udruga, zajednički programi velikogoričkog sporta, posebni programi velikogoričkog sporta, funkcioniranje Zajednice
* Ostale aktivnosti

Programska područja obuhvaćaju programe članica Zajednice, a ovise o rezultatima koje sportske udruge postižu u sustavu natjecanja, stručnom radu, kategorizaciji pojedinog sporta, kvaliteti rada s mlađim uzrasnim kategorijama. Na temelju navedenog utvrđuje se njihov status u okviru Zajednice i način sufinanciranja programa, a osnovni cilj sufinanciranja rada sportskih udruga je očuvati postignuti ili poboljšati postojeći rang natjecanja, poboljšati stručni rad kroz zapošljavanje novih stručnih osoba u sportu, poticati razvoj ženskog sporta i rada sa mlađim uzrasnim kategorijama.

1. **VRHUNSKI SPORT**

Sredstva vrhunskog sporta namijenjena su sportskim udrugama koje ostvaruju vrhunske rezultate i nositelji su kvalitete velikogoričkog sporta te sustavno ostvaruju značajne rezultate u svojim kategorijama. Te udruge u svojim redovima imaju kategorizirane sportaše po klasifikaciji HOO-a i stručne trenere te sportaše koji su osvajači medalja na državnim i međunarodnim natjecanjima. Ova je kategorija promjenjiva i podložna promjenama te ukoliko bilo koja od navedenih udruga ne ispunjava propisane kriterije ista se neće uvrstiti u kategoriju vrhunskog sporta u tekućoj godini, što je u skladu s Pravilnikom Zajednice.

**2. SPORTSKE UDRUGE OD POSEBNOG ZNAČAJA**

Kroz ovo programsko područje u 2024. godini obuhvaćene su udruga koje su nositelji kvalitete i razvoja sporta Velike Gorice i Županije i koje to sustavno provode tijekom cijele godine te doprinose značajnoj promociji Grada Velike Gorice u Hrvatskoj i na međunarodnom planu. Udruga od posebnog značaja mora se kontinuirano natjecati sa seniorskim sastavom i mlađim uzrasnim kategorijama u najvišem stupnju nacionalnog granskog saveza te postizati zapažene rezultate na razini Hrvatske.

**3. PROGRAMI SPORTSKIH UDRUGA, POSEBNI PROGRAMI VELIKOGORIČKOG SPORTA, ZAJEDNIČKI PROGRAMI VELIKOGORIČKOG SPORTA I FUNKCIONIRANJE ZAJEDNICE I ŠPORTSKIH UDRUGA**

Osnovni cilj ovog programskog područja je kroz postojeći model sufinanciranja očuvati postignuti ili poboljšati postojeći stupanj natjecanja, poboljšati stručni rad dodatnim usavršavanjem stručnih kadrova te poboljšati rad a mladeži u sportskim školama. Odlukom Grada, sportske udruge koje su punopravne članice Zajednice nemaju obavezu plaćanja korištenja Gradske dvorane i Gradskog bazena za treninge i natjecanja dok udruge participiraju u troškovima korištenja dvorana osnovnih škola, srednje škole i komercijalnih objekata.

Nogometni klubovi također ne plaćaju režijske troškove koji proizlaze iz korištenja tih objekata, već je obavezu preuzeo Grad Velika Gorica. Isto tako, nogometni klubovi su i sufinancirani od strane Grada koji kroz svoje odjele osigurava uvjete za poboljšanje uvjeta na postojećim nogometnim igralištima sa pripadajućom infrastrukturom. Prema postojećim propisanim kriterijima jedan od ključnih kriterija je rad sa mlađim uzrasnim kategorijama, odnosno broj mlađih uzrasnih kategorija u pojedinim kategorijama natjecanja i stručni rad. Prate se prioritetno sportske škole koje okupljaju najveći broj djece mlađih uzrasnih kategorija ali i ostale udruge koje sustavno okupljaju sustavno veći broj djece duži niz godina. Pored toga, kroz ovo programsko prate se i ostale udruge koje ponude kvalitetne programe, koje provode kvalitetan i stručni rad te time pokazujemo da se ne prati i valorizira samo te udruge već i sve one koje dobro rade i postižu dobre rezultate sa najmlađima. U porastu je broj članica Zajednice koje imaju preko 300 registriranih sportaša što je uzeto u obzir kod raspodjele sredstava po ovom programskom području.

1. **Posebni programi velikogoričkog sporta**

***Izbor sportaša Grada Velike Gorice*** je tradicionalna sportska priredba koja je u proteklih nekoliko godina dosegla vrlo visoku razinu a ovogodišnja priredba održana je 21.2.2025. godine.

***12. Ljetni nogometni kamp***

Zajednica kroz svoje programske aktivnosti organizira ljetni nogometni kamp sportaša mlađih dobnih kategorija u kojem sudjeluju velikogorički nogometni klubovi koji imaju obavezu uključivanja mladih sportaša i trenera u ovaj kamp. Zajednica je glavni sponzor i pokrovitelj kampa i osigurava financijska sredstva za njegovu provedbu u suradnji s Nogometnim savezom Velika Gorica. 12. kamp za početnike (djevojčice i dječaci rođeni 2012. godine) održan je od 19.-22.8.2024. godine na nogometnim igralištima na nogometnim igralištima u Obrezini, Mičevcu, Vel. Mlaki i D. Lomnici, a sudjelovalo je oko 100 djevojčica i dječaka.

***17. Zimska malonogometna liga***

Zimska malonogometna liga je 2024. godine imala svoje 17. izdanje, a provela se u suradnji s Nogometnim savezom Velike Gorice za sve velikogoričke nogometne klubove. Liga je jedan od strateških projekata Zajednice koja financira sve troškove. Malonogometna liga je započela 25.11.2023.godine a završila 24.2.2024., a igrala se u 3 dobne kategorije: početnici (godište 2011./2012.), mlađi pioniri (godište 2009./2010.) i pioniri (godište 2007./2008.). Na ovogodišnjoj ligi sudjelovalo je svih 18 velikogoričkih nogometnih klubova s 44 momčadi u natjecanju – početnici 16 ekipa, mlađi pioniri 16 ekipa i pioniri 12 ekipa s 17 djevojčica.

***Velike sportske priredbe***

Sportske manifestacije tradicionalno se organiziraju svake godine, a značajne su za promidžbu Grada. Velike sportske priredbe koje sufinancira Zajednica su: Rukometni turnir za mladež, Božični turnir u rukometu za dječake i djevojčice, Šahovski međunarodni turnir Buševcu, Međunarodni U-19 turnir Trofej Turopolja, Tradicionalni odbojkaški turnir u odbojci Antun Azenić, Jesenski kros učenika, Judo turnir Turopoljska frka, turniri u karateu, boksu i hrvanju i turnir u tenisu. U skladu s odlukom Izvršnog odbora i suradnjom sa Zajednicom sportskih udruga i saveza Zagrebačke županije u 2024. godini sufinancirano je nekoliko priredbi međunarodnog karaktera : Alpas Kup, Noć borilačkih sportova, Međunarodni košarkaški turnir, Jesenski kros učenika i ženski rukometni kup i Trofej Ban Jelačić.

***Obavezna pričuva (zamolbe udruga)***

Sredstva su namijenjena za zamolbe udruga koje imaju izvanredne potrebe za sufinanciranje natjecanja koje nisu mogli planirati u redovitom programu. Kroz ovo programsko područje sufinanciraju se i službena nacionalna i međunarodna natjecanja klubova i pojedinaca u sportovima iz prve tri kategorije kategoriziranih sportaša (iznimno i četvrte) te perspektivni sportaši. Prioritet se daje vodećim sportskim klubovima, nositeljima kvalitete u pojedinom sportu i klubovima iz kategorije vrhunskog sporta. Uz navedeno, planiraju se i sredstva za zamolbe sportskih udruga vezano za obilježavanje obljetnica klubova, organizacija turnira i organizacija sportsko-rekreacijskih projekata.

1. **Zajednički programi velikogoričkog sporta**

***Hrvatski olimpijski dan***

Obilježen je Hrvatski olimpijski dan 20.9.2024. uz sudjelovanje 17 članica Zajednice što je najveći broj klubova do sada. Obilježavanje HOD-a se provodilo različitim sportskim aktivnostima članica Zajednice za koje je veći dio sredstava osiguran od strane HOO, a dio iz vlastitih sredstva Zajednice.

***Olimpijski festival dječjih vrtića***

Ova je manifestacija po prvi puta organizirana i održala se 27.5.2024. godine na Gradskom stadionu. Festival je imao nevjerojatno pozitivan odjek u Velikoj Gorici i izuzetno je dobro prihvaćen, posebno u sustavu predškolskog odgoja. Na Olimpijskom festivalu dječjih vrtića sudjelovali su svi dječji vrtići Grada Velike Gorice, a najmlađi sportaši su se natjecali u atletskim disciplinama i nogometu, posebno u konkurenciji dječaka i djevojčica. Radi se o manifestaciji koja, njegujući vrijednosti olimpizma kod najmlađe populacije, promiče sport među djecom istovremeno ih učeći prijateljstvu, razumijevanju različitosti, nenasilju i natjecanju u fair play ozračju. Djeca se, među ostalim, potiču na sustavno tjelesno vježbanje i uključenje u sportske aktivnosti. Ovaj festival HOO provodi se u Hrvatskoj dugi niz godina u suradnji sa sportskim zajednicama, u skladu s Olimpijskom poveljom i Statutom HOO-a.

***Programi HOO i sportskih zajednica „Aktivna zajednica“***

Program „Aktivne zajednice“ Hrvatskog olimpijskog odbora provodi se sa svrhom poticanja razvoja sporta u sportskim zajednicama. U programu mogu participirati sportski klubovi koji kontinuirano tijekom čitave godine rade s mladim sportašima, a Zajednica pruža potporu članicama u prijavi na projekt.

***Školovanje kadrova***

U 2024. godini nisu planirana sredstva za ovu namjenu. Za ovu namjenu Zajednica ima potporu od Zajednice sportskih udruga i saveza Zagrebačke županije u okviru postojećeg proračuna.

***Stipendije vrhunskim sportašima***

U 2024. godini nisu planirana sredstva za ovu namjenu, a Zajednica u ovom programu ima potporu od Zajednice sportskih udruga i saveza Zagrebačke županije.

***Skrb o perspektivnim mladim sportašima***

U 2024. godini po prvi puta dodijeljene su stipendije mladim i nadarenim sportašima od osnutka Zajednice. Zajednica je dodijelila pet stipendija mladim i nadarenim velikogoričkim sportašima s kojim su potpisani ugovori o dodjeli stipendije. Iznos stipendija bio je 100 eura mjesečno.

***Međunarodna natjecanja***

Za ovu programsku namjenu, prijavom na Javni poziv za dodatne programe u sportu od značaja za Grad Veliku Goricu, putem kriterija se raspodjeljuju sredstva za službena europska klupska natjecanja, međunarodna natjecanja selekcija i pojedinaca u pojedinačnim sportovima, kojima se sufinanciraju nastupi pojedinaca i selekcija iz prve tri kategorije, iznimno i četvrte te perspektivni sportaši. Programi su realizirani u skladu s prihvaćenim pristiglim prijavama.

1. **Zdravstvena zaštita sportaša**

Kroz ovo programsko područje osiguravaju se sredstva za liječničke preglede sportaša koji su u sustavu natjecanja. Liječnički pregledi svih sportaša natjecatelja propisani su normativnim aktima i obavljaju se svakih 6 mjeseci.

1. **Funkcioniranje zajednice**

***Plaće zaposlenika***

Zajednica u ovom trenutku ove obaveze provodi kroz tijela Zajednice utvrđena Statutom, a operativno s jednim stalnim zaposlenikom, glavnim tajnikom za kojeg se u ovom programskom području osiguravaju sredstva za plaću, jednim zaposlenikom koji obavlja vanjsku uslugu te osobom za čišćenje ureda.

***Servis i održavanje kombi vozila***

Zajednica u vlasništvu ima vozilo marke OPEL, Tip Vivaro Combi 1.6 CDTI koje se koristi za obavljanje službenih prevoženja sportaša na prvenstvena ili kup natjecanja/utakmice, sudjelovanja na tuzemnim i inozemnim turnirima, odlazak na pripreme sportaša, seminare i savjetovanja. Tijekom 2024. godine obavljeno je 37 prevoženja sportaša, što je u prosjeku po 1,5 putovanje svaki vikend uzimajući u obzir zimsku i ljetnu pauzu. Ukupno je prijeđeno 17 263 km ili 467 km po prevoženju. Vozilo se po potrebi ustupa na korištenje i drugim korisnicima sa područja Velike Gorice.

***Stručna savjetovanja i seminari***

Sredstva su planirana za stručna savjetovanja i seminare na kojem sudjeluju svi dionici koji kreiraju sport u Velikoj Gorici, ali i sport općenito – predstavnici Grada, Hrvatskog olimpijskog odbora, Ministarstva turizma i sporta, Zagrebačke županije i Zajednice sportskih udruga i saveza Zagrebačke županije, sva tijela Zajednice i predstavnici gradova prijatelja Velike Gorice. Tijekom 2024. godine organizirana su 4 radna sastanka i/ili seminari.

***Usluge knjigovodstva***

Kroz ovo programsko područje plaćaju se usluge vođenja zajedničkog knjigovodstvo za 32 članica i samu Zajednicu. Knjigovodstvo za Zajednicu vodi tvrtka LIBER DO.RA d.o.o. s kojom Zajednica ima potpisan ugovor.

***Usluge revizije***

Revizija Zajednice obavlja se u skladu sa Zakonom o reviziji i Međunarodnim revizijskim standardima. Zajednica je u 2024. godini imala sklopljen ugovor o obavljanju revizorskih usluga sa revizorskom tvrtkom RETRA d.o.o.

***Intelektualne usluge i promidžba***

Promidžba Zajednice provodi se putem promidžbenih aktivnosti vezanih uz promociju sporta i Grada, kroz usluge u velikogoričkim tiskovinama i portalima, prigodnim poklonima i suvenirima koji se izrađuju s obilježjima Zajednice. Izdaje tromjesečni magazin „Retrovizor“ koji promovira velikogorički sport, odnosno rad svih članica, a nabavlja i stručnu literaturu za svoje potrebe.

***Tekući i režijski troškovi***

Iz ovog programskog područja plaća se najam prostora u kojem je smješten ured Zajednice, poštanske i telekomunikacijske usluge, bankarske usluge, nabavka uredskog materijala i materijala za čišćenje i održavanje uredskog prostora, održavanje računalne opreme i softwarea, zakup internetske domene i održavanje službene web stranice i usluge reprezentacije.

***Radni sastanci, stručna savjetovanja i seminari HOO, Ministarstva turizma i sporta***

Tijekom godine, HOO i Ministarstva turizma i sporta planiraju održavanje redovitih radnih sastanaka za članice sportskih zajednica na kojima smo obavezni sudjelovati.

**4. OSTALE AKTIVNOSTI**

Za ovo programsko područje 15. veljače 2024. godine raspisan je Javni poziv za dodatne programe u sportu od značaja za Grad Veliku Goricu u 2024. godini.

Ovdje se radi o sredstvima za koje se raspisuje javni natječaj za programe u sportu, u skladu s potpisanim Ugovorom između Grada Velika Gorica i Zajednice.

Potporu za financiranje dodatnih programa u sportu od značaja za Grad Veliku Goricu mogu ostvariti sve sportske udruge koje su registrirane i provode sportske programe na područje Grada Velike Gorice

Sredstva za ovu namjenu dodijeljena su za 37 udruga koje su se prijavile na javni poziv.

Troškovi u 2024. godini za Program Razvoj sporta i rekreacije, a koji su izvršeni kroz Aktivnost - Zajednica športskih udruga GVG - funkcioniranje sustava športa iznosili su 1.023.000,00 €, kroz Aktivnost - Športske udruge od posebnog značaja za Grad 300.000,00 €, za Aktivnost – Vrhunski sport iznos od 255.000,00 €, a za Tekući projekt – Ostale aktivnosti 46.500,00 €.

### *Parasportski savez Grada Velike Gorice*

U 2024. godini Parasportski savez Grada Velike Gorice sudjelovao je na nizu sportskih manifestacija i natjecanja te je postignut niz vrhunskih rezultata na državnoj i međunarodnoj razini. 2 sportaša (Mirjana Lučić, 5. mjesto i Velimir Šandor, 4. mjesto) su nastupila na Paraolimpijskim igrama u Parizu.

Tijekom 2024. godine PSS GVG je imao 2 zaposlene osobe te 16 volontera, a ga čini 6 udruga članica s ukupno 162 sportaša s raznim invaliditetom. Članice su:

* Paraatletski klub „Uspon“
* Paraplivački klub „Kai“
* Judo klub osoba s invaliditetom „Fuji“
* Klub paraviseće kuglane „Uspon“
* Parastolnoteniski klub Uspon
* Paraboćarski klub „Marijan Dobrinčić“

**Paraatletski klub „Uspon**“

Članovi kluba su u 2024. godini nastupili na više državnih i međunarodnih natjecanja od kojih su najvažniji nastupi na Paraolimpijskim igrama, Svjetskom prvenstvu, WPA Grand prix-ovima, državnim natjecanjima u dvorani i na otvorenom i Hrvatskoj paraatletskoj ligi. Sudjelovanjem, ali i brojnim nagradama i medaljama koje su parasportaši Uspona na tim natjecanjima osvajali, potvrđen je dobar i uspješan rad kluba iz prethodnih godina. Osim seniora u rad kluba su aktivno uključeni i juniori, koji su svoj sudjelovanjem značajno pridonijeli dobrim rezultatima.

**Paraplivački klub „Kai“**

U klub su u 2024. godini bila uključena 23 sportaša, od čega veliki broj djece i mladih s raznim teškoćama. Treninzi se održavaju na Gradskom bazenu, a vode ih zaposleni treneri i volonter. Provodili su školu plivanja, rekreacijske treninge te plivačke treninge.

**Judo klub osoba s invaliditetom „Fuji“**

Klub je u 2024. godini brojio preko 50 aktivnih članova koji su uključeni u grupne i individualne treninge. Kroz višegodišnji rad u klubu, članovi su sudjelovali na brojnim državnim i međunarodnim natjecanjima i smotrama. Klub je uključen u više projekata koji za cilj imaju osnaživanje kapaciteta članova te promicanje inkluzivnosti osoba s invaliditetom, a naročito djece.

**Klub paraviseće kuglane „Uspon“**

Klub je u 2024. godini okupljao 15-ak članova koji su redovito nastupali u natjecanjima Hrvatske lige u organizaciji Hrvatskog parolimpijskog odbora. Treninzi se održavaju u dvorani OŠ Eugen Kumičić s licenciranim trenerom.

**Parastolnoteniski klub Uspon**

Tijekom cijele 2024. godine 18 članova kluba, sudjelovalo je na domaćim i međunarodnim natjecanjima od koji se naročito izdvajaju Paraolimpijske igre u Parizu, ITTF turniri, kao i Državna prvenstva i turniri na kojima su ostvareni odlični rezultati te osvojene brojne medalje.

**Paraboćarski klub „Marijan Dobrinčić“**

U 2024. godini članovi kluba, od kojih su neki i reprezentativci Hrvatske, su sudjelovali na međunarodnim turnirima, kao i turnirima Hrvatske paraboćarske lige u okviru Prvenstva Hrvatske, Kupu Hrvatske i Božićnom turniru mladih, pri čemu su ostvareni dobri rezultati te osvojene mnogobrojne medalje.

U 2024. godini nastavljena je suradnja s Hrvatskim paraolimpijskim odborom kroz projekt Jačanje kapaciteta članica, temeljem čega Savez ima zaposlenu 1 trenericu i 1 voditeljicu programa sportske univerzalne škole s čime se nastavljaju i ciljevi Saveza - uključivanje što većeg broja djece s teškoćama u sportske programe. Članice Saveza su u rujnu sudjelovale na 3. Parasportskim igrama u organizaciji HPO-a u Slavonskom Brodu.

PSS GVG je izvršio prijavu na “Projekt uključivanje djece s teškoćama u razvoju u sportske aktivnosti” pri Ministarstvu turizma i sporta u iznosu od 12.036,56 €, koji je dobiven i proveden u planiranom roku, a u studenom je izvršena prijava na novi natječaj“ Jačanje kapaciteta članica HPO-a u RH” u kojem je prijavljeno zapošljavanje 4 trenera u univerzalnoj sportskoj školi. Prijava je pozitivno ocijenjena tako da u razdoblju od 1.1.2025. pa do 31.12.2027. godine Savez ima zaposlena 4 trenera u punom radnom vremenu. Projekt iznosi 288.000,00 eura u 3 godine.

U prosincu 2024.godine pokrenuta je suradnja s Gradom Velikom Goricom te započinje Pilot projekt pružanja podrške nastavnicima i pomoćnicima u nastavi u osnovnim školama Grada uključivanjem djece s teškoćama u redoviti program TZK-a. Pilot projekt je uspješno zaživio u OŠ Novo Čiće i u OŠ Velika Mlaka. Projekt se nastavlja i u 2025. godini.

U veljači 2024. u Jastrebarskom Zajednica športskih udruga i saveza Zagrebačke županije proglasila je najuspješnije sportaše za 2023. godinu. U kategoriji parasporta priznanje je dobila Mirjana Lučić, kao najuspješnija sportašica.

Ukupni troškovi u 2024. godini za Program Razvoj sporta i rekreacije, a koji su izvršeni kroz Aktivnost – Sportski savez osoba s invaliditetom iznosili su 58.000,00 €.

***Športsko rekreativni savez Grada Velike Gorice***

Športsko rekreativni savez Grada Velike Gorice je osnovan 2016. godine radi ostvarivanja zajedničkih interesa u rekreativnom sportu na području Grada Velika Gorica sa ciljem promicanja Grada Velike Gorice i Zagrebačke županije, podizanja kvalitete rekreativnog sporta i razvijanjem i poticanjem sportskih rekreativnih aktivnosti kod djece, mladeži i odraslih.

Program javnih potreba u rekreativnom športu Grada Velika Gorica koji se financirao sredstvima gradskog proračuna u 2024. godini bili su:

● očuvanje postojeće sportsko rekreativne kvalitete koja potiče razvoj rekreativnog sporta i doprinosi ugledu Grada Velike Gorice

● poticanje uključivanja u rekreativni sport što većeg broja građana, osobito djece i mladeži, koji se poklapaju sa postavljenom vizijom i strateškim ciljevima Saveza da kroz kvalitetne programe i projekte potiće participaciju u rekreaciji - REKREACIJA ZA SVE

● podizanje kvalitete rada s djecom, mladima i umirovljenicima

● izgradnja učinkovitog sustava organizacije, koordinacije i praćenja rekreacije kroz Savez koji potom svojom kvalitetom i kvantitetom diktira rekreacijske trendove Velikogoričana, te razvoj i financiranje rekreacije u Velikoj Gorici

● razvoj Velike Gorice kao „aktivnog grada u stalnom pokretu“,

S tom je svrhom u 2024. godini organizirano nekoliko programa i projekata:

* Rekreacija 55+ - sportsko-rekreativne aktivnosti, namijenjene osobama treće životne dobi
* Nordijsko hodanje - oblik fizičke aktivnosti gdje je obično, prirodno hodanje pojačano dodavanjem posebno dizajniranih štapova
* Škola biciklizma za djecu - za djecu u dobi od 4 do 6 godina, u suradnji sa Univerzalnom sportskom školom “Klokan Sport”
* RekreAktiva 2024 - niz projekata i programa za građane Velike Gorice u cilju promicanja aktivnog vježbanja i zdravog načina života (dizanje utega i bench press, rekreativni turnir u odbojci na pijesku, Klokanijada: motorički poligoni za djecu, Mini futsall turnir, Pogodi metu: paintball klub 300, rekreativni turnir u pikadu, rekreativni boks i Prvenstvo u pikulanju)

Kroz Športsko rekreativni savez Grada Velike Gorice svoje programe ostvarile su sljedeće sportske udruge:

1. Društvo za športsku rekreaciju Kop Tur
2. Klub australskog nogometa VG Bombers
3. Malonogometni klub Gorica
4. Paintball klub 300
5. Pikado klub Chill VG
6. Udruga za sportsku rekreaciju Klokan sport
7. Plesni klub Megablast
8. Tenis klub I Team VG
9. Judo klub Pinky
10. Fitnes klub Go Fit
11. Udruga Sunčica
12. Udruga VG Viking

Od najvažnijih programa u 2024. godini izvršeni su: 9. GORICA OPEN 2024 - tradicionalan turnir u odbojci na pijesku, CVJETNO OPEN 2024 - otvoreni rekreativni stolnoteniski turnir, Veliki pješčanik REKREATIVA 2024, Škola odbojke na pijesku, Otvorena vrata rekreaciji, Rekreativni turniri: mix, dvojke, trojke, Judo kraljice, Judo za umirovljenike, Rekreativna škola tenisa i rekreativni turniri, Univerzalna sportska škola, Škola biciklizma, Sportski kampovi za djecu, Projekt tjelovježbe “Rekreacija 55+” za umirovljenike, Projekt tjelovježbe “Mame i bebe” za majke i novorođenčad u postnatalnom periodu, Škola rukometa na pijesku, FUTURKO 2024, TUROPOLJSKA LIGA 2024, Rekreativni pikado turnir – CHILLIĆ TURNIRIĆ, Serija rekreativnih turnira za građanstvo, Rekreativni humanitarni turnir na Grozdu, Rekreativno proljeće u kvartu i Rekreativna Liga kafića u obaranju ruke.

Ukupni troškovi u 2024. godini za Program Razvoj sporta i rekreacije, a koji su izvršeni kroz Aktivnost – Sportska rekreacija građana iznosili su 50.000,00 €.

***Školski sportski savez Velike Gorice***

Školski sportski savez Velike Gorice obuhvaća školska sportska društva osam osnovnih škola i četiri srednje škole s područja Grada Velike Gorice te dvije osnovne škole susjednih Općina Pokupsko i Kravarsko.

|  |  |  |
| --- | --- | --- |
|  | **Naziv škole** | **Naziv kluba** |
| 1. | OŠ Eugena Kumičića | ŠŠK „Eugen Kumičić“ |
| 2. | OŠ Eugena Kvaternika | ŠŠK „Tur“ |
| 3. | OŠ Jurja Habdelića | ŠŠK „Jurja Habdelića“ |
| 4. | OŠ Novo Čiče | ŠŠK „Čičko“ |
| 5. | OŠ Nikole Hribara | ŠŠK „Gorica“ |
| 6. | OŠ Pokupsko | ŠŠK „Pokupsko“ |
| 7. | OŠ Slavka Kolara | ŠŠK „Slavko Kolar“ |
| 8. | OŠ Šćitarjevo | ŠŠK „Nemezis“ |
| 9. | OŠ Velika Mlaka | ŠŠK „Olimp“ |
| 10. | OŠ Vukovina | ŠŠK „Vučko“ |
| 11. | Ekonomska škola Velika Gorica | ŠŠK „Bumbar“ |
| 12. | Gimnazija Velika Gorica | ŠŠK „GVG“ |
| 13. | Srednja strukovna škola Velika Gorica | ŠŠK „Velgor“ |
| 14. | Zrakoplovna tehnička škola Rudolfa Perešina | ŠŠK „Zrakoplovac“ |

Ciljevi ŠSSVG u 2024. godini bili su:

* poticanje i organizacija školskog sporta
* usklađivanje aktivnosti svojih članica
* koordinacija i provedba aktivnosti školskih sportskih društava
* provedba i organizacije gradskih natjecanja u sportu
* prevencija ovisnosti učenika o drogi, alkoholu i pušenju
* pozitivno preventivno-zdravstveno i sociološko djelovanje
* selekcioniranje budućih sportaša za velikogoričke sportske klubove

Školski sport okuplja i potiče učenike osnovnih i srednjih škola na bavljenje sportom kroz redovitu nastavu TZK i izvannastavne sportske aktivnosti. Sustav školskog sporta svojim vertikalnim ustrojstvom (školska, općinska, gradska, županijska i državna natjecanja) omogućava učenicima da predstavljaju školu, općinu, grad, županiju na Državnom natjecanju ŠŠD-a.

U 2024. godini održana su sljedeće natjecanja osnovnih škola:

1. Futsal 5 i 6 r., 7 i 8 r. (dječaci i djevojčice)

2. Rukomet 5 i 6 r., 7 i 8 r. (dječaci i djevojčice)

3. Odbojka 5 i 6 r., 7 i 8 r. (dječaci i djevojčice)

4. Košarka 5 i 6 r., 7 i 8 r. (dječaci i djevojčice)

5. Stolni tenis (dječaci i djevojčice)

6. Šah (dječaci i djevojčice)

7. Badminton (dječaci i djevojčice)

8. Graničar 1. – 4. r.

9. Plivanje (dječaci i djevojčice)

U 2024. godini održana su sljedeće natjecanja srednjih škola:

1. Futsal (mladići i djevojke)

2. Rukomet (mladići i djevojke)

3. Odbojka (mladići i djevojke)

4. Košarka (mladići i djevojke)

5. Stolni tenis (mladići i djevojke)

6. Badminton (mladići i djevojke)

Ukupni troškovi u 2024. godini za Program Razvoj sporta i rekreacije, a koji su izvršeni kroz Aktivnost – Školski sportski savez iznosili su 28.000,00 €.

***Ustanova za upravljanje Športsko rekreacijskim centrom Velika Gorica***

Radi posebnog statusa i vrijednosti sportskih objekata prve kategorije u vlasništvu Grada, Grad Velika Gorica je osnovao Ustanovu za upravljanje Športsko rekreacijskim centrom Velika Gorica. Ustanova ima 39 zaposlenih radnika u radnom odnosu.

Športsko rekreacijski centar izgrađen je 1987. godine za potrebe Univerzijade. Od osnivanja Ustanove za upravljanje ŠRC-om, 1998. godine, svake godine se na objektu izvedu radovi kojima se unaprjeđuje kvaliteta postojećih sadržaja ili uvode novi sadržaji. Od sredine 2013. godine u funkciji je gradska sportska dvorana, a krajem 2018. godine s radom je započeo i zatvoreni gradski bazen. Sve se sportske građevine, osim Pump track staze izrađene 2023. godine, sastoje od dijela namijenjenog sportu, poslovnih prostora i ostalih pratećih prostora.

Ustanova upravlja sa tri sportske građevine prve kategorije i to su:

1. Gradski stadion
2. Gradska sportska dvorana
3. Gradski bazen
4. Pump track staza

# Prema Zaključku Gradskog vijeća, Upravno vijeće Ustanove donijelo je odluku da u 2024. godini besplatno korištenje sportskih objekata kojima upravlja Ustanova imaju sportske udruge članice sportskih zajednica i saveza iz Programa javnih potreba u sportu Grada Velike Gorice za 2024. godinu.

1. ***GRADSKI STADION I KUGLANA***

# Gradski stadion obuhvaća nogometni stadion kapaciteta za oko 15.000 gledatelja, sportske sadržaje, poslovne prostore i ostale prateće prostore i sadržaje.

# **Sportski sadržaji** se sastoje od otvorenih (glavno i dva pomoćna nogometna igrališta s pripadajućim tribinama i rasvjetom) i atletskog poligona (staza za trčanje od 60 m, skok u dalj, skok u vis, bacalište koplja, diska i kugle, te staza od umjetne trave 2,5 x 400 m) i zatvorenih (četverostazna automatska kuglana) te od pratećih sadržaja za potrebe športa koji se sastoje od svlačionica sa tuševima za igrače, uredskih prostora za potrebe športskih udruga i njihovih udruženja, prostorije za čuvanje i održavanje športske opreme, sanitarnih prostora za gledatelje, prostor za čuvanje mehanizacije za održavanje travnatih terena i druge opreme i alata.

# **Poslovne prostore** čine prostori za ugostiteljske, zabavne, rekreacijske, uredske i zdravstvene potrebe.

# **Ostale prateće prostore i sadržaje** čine Plavi salon, snack bar, pješački protupožarni putovi i trgovi, vanjska rasvjeta unutar objekta, ograda objekta i pojedinih igrališta, travnate površine oko svih nogometnih igrališta uključujući i nasipe i parkirališta unutar i van objekta koja pripadaju objektu.

# Obzirom na opisane športske sadržaje na objektu su se provodili programi iz nogometnog, kuglačkog i atletskog športa. Povremeni korisnici športskih sadržaja su samo povremeno koristili pojedine dijelove objekta za pripreme uoči prvenstvenih natjecanja. Poslovni prostori u klasičnom zakupu ili najmu su prostor restorana do kuglane, šljunčano parkiralište između ulice Hrvatske bratske zajednice i Pleške ulice i mala konferencijska sala.

***2. GRADSKA SPORTSKA DVORANA***

Gradska sportska dvorana sastoji se od velike i male športske dvorane te dvorane za borilačke sportove, a ima i dodatne prostore za potrebe sporta koji se sastoje od svlačionica i sanitarija za igrače i gledatelje, trenere i suce, spremišta za sprave, prostorije za delegata i režije, ureda za sportske udruge, dvorane za sastanke i drugih pratećih sadržaja kao što su caffe bar, prostor za obavljanje sportsko-medicinske djelatnosti, kotlovnica, ventilacijska komora, spremište za odlaganje smeća i drugo. Pored gradske sportske dvorane nalazi se i ograđeno polivalentno vanjsko asfaltirano igralište s rasvjetom koje su koristili sportski klubovi i građani – rekreativci. Gradsku sportsku dvoranu je u 2024. godini koristilo dvadesetak goričkih dvoranskih sportskih klubova tijekom cijelog dana i vikende.

***3. GRADSKI BAZEN***

U prosincu 2018. godine otvoren je zatvoreni gradski bazen. Zgrada zatvorenog bazena ima dva bazena; veliki bazen dimenzija 25x16 m i mali bazen dim. 16x10 m. Uz bazene, u prizemlju se nalaze prostori garderoba i svlačionica sa sanitarijama i tuševima za školske, klupske i vanjske korisnike. U prizemnom prostoru još se nalazi: caffe bar s terasom, sanitarije za posjetitelje, te vertikalna komunikacija za sekundarne prostore, za podrum i kat.

Na katu je smještena administrativno-upravna jedinica za rukovođenje bazenskom prostorom, te odvojena cjelina za dodatne sadržaje koji nadopunjavaju sportske sadržaje: trim dvorana i Spa centar. Bazen ima sportsko – rekreacijsku namjenu, a koriste ga plivački klubovi, škole, vrtići i građanstvo. Bazenski programi koje provode zaposleni kineziolozi – voditelji sportskih aktivnosti sastoje se od nekoliko područja:

1. **Redovni programi**

Programi su namijenjeni djevojčicama i dječacima predškolskog i školskog uzrasta, odnosno svim plivačima, plutačima i neplivačima u dobi od 1 do 15 godina. Ovisno o dobi i znanju plivanja programi se dijele na 5 grupa; bebe ribe, bebe vidre, tečaj učenja plivanja, mala škola plivanja i usavršavanje plivanja. Program pod nazivom korektivno vježbanje koristili su uglavnom umirovljenici.

1. **Škola plivanja za 3. razrede OŠ Grada Velike Gorice**

Program «Škole plivanja» je utvrđen Programom javnih potreba u školstvu Grada Velike Gorice za 2024. godinu, a namijenjen je učenicima 3. razreda osnovnih škola Grada. Cilj programa je naučiti plivati učenike velikogoričkih osnovnih škola. Program se sastoji od 2 dijela: provjere znanja plivanja svih učenika 3. razreda i obuke plivanja za učenike.

1. **Ljetni kamp**

Dječji ljetni kamp osmišljen je kako bi se ponudio zanimljiv sadržaj za djecu u vrijeme školskih praznika. Program je osmišljen u trajanju od 5 dana (pon.-pet.) od 8:00 do 16:00. Kamp započinje prvi tjedan nakon završetka škole i podijeljen je u 4 termina održavanja po 5 dana. Djeca za vrijeme boravka u kampu imaju dva voditelja-trenera te tako svakodnevno uz druženje, igru i ozbiljan rad upoznaju i uče osnovne elemente bazičnih sportova i sportskih igara. U kampu postoji vrijeme za igru i druženje, te kupanje. Svi sadržaji kampa provode se u Gradskoj sportskoj dvorani i na Gradskom bazenu Velika Gorica. Dječji ljetni kamp je namijenjen djevojčicama i dječacima školskog uzrasta, odnosno svim plivačima, plutačima i neplivačima u dobi od 7 do 12 godina. Program se financira iz sredstava koja uplaćuju roditelji djece koja pohađaju kamp. Polaznici kampa u cijeni imaju osiguran ručak i dvije užine.

Veliki i mali bazen je u 2024. godini koristilo 22.322 kupaća s plaćenim ulaznicama, a redovito su ga koristile i sljedeće udruge koje su provodile svoje programe: Plivački klub „Gorica“, Sinkro klub „Aquabetta“, Društvo sportske rekreacije „Medo sportaš“, Paraplivački klub „Kai“, Udruga za sportsku rekreaciju „Klokan sport“ i Plesni klub „Megablast“.

***4. PUMP TRACK STAZA***

Pump track staza se nalazi u gradskoj sportskoj zoni u Rakarskoj ulici u neposrednoj blizini Gradske dvorane. Izgrađena je 2021. godine radi podizanja razine kvalitete djelatnosti sporta i rekreacije u Gradu Velikoj Gorici. Površina građevne čestice je 2.033 m², a građevna bruto površina je 1.403 m².

Sportski objekt Pump track staze je atraktivan i siguran vanjski sportski objekt, a sastoji se od valovitih staza zaobljenih izbočina, uspona i zavoja, koji su ritmički povezani u kružnu cjelinu. Staza je pogodna za bicikle, skateboarde, romobile i drugu sportsku opremu na kotačima jer zahtjeva inovativan način vožnje uz konstantnu promjenu težišta.

Troškovi u 2024. godini za Program Razvoj sporta i rekreacije, a koji su izvršeni kroz Aktivnost – Redovna djelatnost športske ustanove iznosili su 942.789,99 €, za Aktivnost –Športska dvorana iznosili su 262.113,20 €, a za Aktivnost – Gradski bazen iznosili su 679.540,33 €, te ukupni troškovi Ustanove iznose 1.884.443,52 €.

**ZAKLJUČAK**

Program javnih potreba u sportu Grada Velike Gorice za 2024. godinu (Službeni glasnik Grada Velike Gorice br. 8/23) izvršen je sukladno članku 75. Zakona o sportu (NN 141/22), kroz Proračun Grada Velike Gorice za 2024. godinu u ukupnom iznosu od 3.644.943,52 €.

KLASA:

URBROJ:

PREDSJEDNIK GRADSKOG VIJEĆA

Darko Bekić, univ. spec. pol.