|  |
| --- |
|  |
| REPUBLIKA HRVATSKA ZAGREBAČKA ŽUPANIJA  GRAD VELIKA GORICA GRADSKO VIJEĆE |

Temeljem članaka 17. i 20. Zakona o tehničkoj kulturi (NN 76/93, 11/94 i 38/09) te članka 33. Statuta Grada Velike Gorice (Službeni glasnik Grada Velike Gorice 1/21), Gradsko vijeće Grada Velike Gorice na svojoj \_\_\_\_ sjednici održanoj \_\_\_\_\_\_\_\_\_\_ godine, donijelo je

**IZVJEŠĆE O PROVEDBI**

# PROGRAMA JAVNIH POTREBA U TEHNIČKOJ KULTURI

# GRADA VELIKE GORICE ZA 2024. GODINU

**Velika Gorica, svibanj 2025. godine**

#### UVOD

Javne potrebe u tehničkoj kulturi Grada Velike Gorice za 2024. godinu utvrđene su temeljem *Zakona o tehničkoj kulturi* (NN 76/93, 11/94 i 38/09) prema mogućnostima Gradskog proračuna te potrebama i postignućima u tehničkoj kulturi Grada Velike Gorice, određenim u programu Zajednice tehničke kulture Grada Velike Gorice i programima njenih udruga članica.

*Program javnih potreba u tehničkoj kulturi Grada Velike Gorice za 2024. godinu* (Službeni glasnik Grada Velike Gorice br. 8/23), donijelo je Gradsko vijeće Grada Velike Gorice, zajedno s Gradskim proračunom za 2024. godinu.

Sredstva za javne potrebe u tehničkoj kulturi Grada Velike Gorice za 2024. godinu planirana su u Gradskom proračunu u ukupnom iznosu od 37.200,00 € za aktivnosti, poslove i djelatnosti značajne za tehničku kulturu Grada Velike Gorice, koje su povezane s djelovanjem Zajednice tehničke kulture, odnosno djelovanjem njenih udruga članica.

Aktivnosti, poslovi i djelatnosti iz Programa javnih potreba u tehničkoj kulturi od značenja za razvoj tehničke kulture na području Grada Velike Gorice u 2024. godini bili su:

1. Programi rada udruga tehničke kulture
2. Program Centra tehničke kulture
3. Programi održavanja objekata za potrebe tehničke kulture
4. Programi smotri, natjecanja i izložbi u tehničkoj kulturi
5. Međunarodna suradnja u tehničkoj kulturi
6. Financiranje tehničke kulture
7. **PROGRAMI RADA UDRUGA TEHNIČKE KULTURE**

Udruge tehničke kulture koje su u 2024. godini djelovale na području Grada Velike Gorice uključene su u Zajednicu tehničke kulture Grada Velike Gorice. Ona je osnovana 1995. godine radi ostvarivanja zajedničkih interesa, usklađivanja programskih aktivnosti, skrbi o unapređivanju stručnog rada i osposobljavanja stručnih djelatnika, unapređenju dostignuća u tehničkoj kulturi te vođenja zajedničke i obvezne dokumentacije udruga članica. Zajednica tehničke kulture Grada Velike Gorice okupljala je 8 udruga tehničke kulture, koje su se vlastitom odlukom o udruživanju udružile u Zajednicu, a koristila je prostor dvonamjenskog atomskog skloništa u Velikoj Gorici, Cvjetno naselje 18/A. Zajednica raspolaže opremom za provođenje programa te organizira provođenje programa od zajedničkog interesa udruga članica i općeg interesa građana Velike Gorice.

U Zajednicu tehničke kulture Grada Velike Gorice udruženo je 7 udruga tehničke kulture i sve su u 2024. godini bile aktivne. Najvažnije aktivnosti udruga tehničke kulture od interesa za Grad Veliku Goricu su u 2024. godini bile:

* Aeroklub „Velika Gorica“ – Organizirani su „Dani otvorenih vrata AKVG“ gdje su se posjetitelji upoznali sa radom Aerokluba, upoznali letačka sredstva i njihovo održavanje i pripreme za korištenje. Za nove članove održana je osnovna obuka za samostalni let jedrilicom. Članovi s dozvolama su obavili godišnje provjere s instruktorom i letjeli trenažne letove. Održana je preobuka za polijetanje sa stacionarnim vitlom za učenike i pilote s dozvolom, kao i obuka za operatora vitla i šlepa. Obučavalo se za komunikaciju s pilotom i instruktorom radi savladavanja nepredviđenih situacija. Organizirano je natjecanje za pilote s dozvolom i učenike uz pratnju kontrolnog pilota u preciznom slijetanju – K7 kup. Članovi su sudjelovali na događanjima i u drugim gradovima te tako promovirali zrakoplovstvo Grada Velike Gorice.
* Društvo pedagoga tehničke kulture i informatike Velika Gorica – Sukladno Programu rada članovi Društva su sudjelovali uživo ili online na seminarima, sastancima i radionicama prema programu MZO-a, AZOO, HSPTK-a, HSIN-a, HZTK-e, ZTK Zagrebačke županije, ZTK Grada Velike Gorice ili Stručnih vijeća učitelja Tehničke kulture ili Informatike te Stručnom skupu „Primjeri dobre prakse 2024.“. Organizirana je i provedena 23. Zimske škole informatike za učenike osnovnih škola Grada Velike Gorice u vrijeme zimskih školskih praznika u OŠ Nikole Hribara, OŠ Eugena Kvaternika, OŠ Eugena Kumičića i OŠ Novo Čiče uz sudjelovanje 60 učenika i voditelja. Članovi Društva su sudjelovali na školskim, gradskim, županijskim i online državnim susretima, smotrama i festivalima iz Tehničke kulture i informatike/računalstva u organizaciji MZO-a, AZOO, HZTK-e, ZTK Zagrebačke županije te HSIN-a u svojstvu članova povjerenstava ili mentora učenika. Davana je stručna potpora članovima Društva za vrijeme sudjelovanja na seminarima i drugim stručnim skupovima, kao i klubovima Mladih tehničara u osnovnim školama Grada Velike Gorice sa ciljem pripreme za gradska, županijska i državna natjecanja, susrete i smotre. Članovi Društva su sudjelovali u provedbi i organizaciji gradske Akcije «Velika Gorica – prijatelj djece». Organizirana je i provedena informatička edukacija za nezaposlene Grada Velike Gorice u suradnji s Gradom i Hrvatskim zavodom za zapošljavanje – Ispostava Velika Gorica uz sudjelovanje nezaposlenih osoba iz evidencije HZZ-a. Obavljana je redovna djelatnost Društva kroz vođenje zakonom i propisima obvezne dokumentacije i statistike, sastavljanje potrebnih izvješća, dostavu izvješća u propisanim rokovima, prijavu programa na javne pozive ZTK GVG i Zagrebačke županije te prijavu na posebne programe Grada Velike Gorice i ostalih javnih i gospodarskih subjekata.
* Radioklub „Velika Gorica“ – Članovi su u 2024. godini sudjelovali na 22 međunarodna natjecanja: HADX – 1.HR, UBA SSB – 2.HR, PACC – 2.HR, ARRL CW – 3.HR, UBA CW – 1.HR, 8.W, ARRL SSB – 1.HR, WPX SSB – 2.HR, SPDX – 1 HR, OKOM SSB – 1.HR, 7.W, ARI SSB – 1.HR, 20.W, KoS CW – 1.HR, 4.W, CQ WPX CW – 3.HR, All Asian - , CW, KoS SSB – 1.HR, IOTA – 1.HR, 10.W, All Asian SSB - , SAC CW - , SAC SSB - , Oceania SSB – 1.HR, 2.EU,3.W , Oceania CW - , CQWW SSB - 1.HR, 5.EU, 7.W, OKOM CW - , CQWW CW. Ukupno su odrađene 3822 veze, telegrafijom, fonijom i digitalnom vrstom rada (RTTY). U aktivnostima je sudjelovalo 6 operatora.
* Informatički klub VEL\_IK Velika Gorica - Program se održavao 5 puta tjedno u prostorijama Zajednice tehničke kulture grada Velike Gorice, Cvjetno naselje 18A te u unajmljenoj učionici u Ljudevita Posavskog 18A, jer je radi službene podjele prostorija u Cvjetnom naselju između ZTK GVG i Gradske četvrti Hrvatski Velikani, trebalo osigurati sekundarnu učionicu za nesmetano odvijanje svih programa. Programiranje u programskom jeziku LOGO odvijalo se jednom tjedno, ponedjeljkom. Programiranje u programskom jeziku C++ odvijalo se jednom tjedno subotom. Radionica početne robotike odvijala se jednom tjedno utorkom, a radionica napredne robotike održavala se jednom tjedno četvrtkom. Radionica Arudina održavala se jednom tjedno četvrtkom. Tijekom cijele godine održavao se tečaj programiranja na LEGO, micro:Maqueen Plus V2, Fischertechnik i mBot robotima uz pripremu za First Lego League natjecanje, natjecanje mladih tehničara i Robocup natjecanje. Tijekom cijele godine održavao se program Automatike za pripremu za natjecanje mladih tehničara, ali i kreativni projekt izrade aviona. Cijelu godinu članovi kluba su sudjelovali u programerskim ligama Hrvatskog saveza informatičara (LOGO liga i HONI liga) te se pripremali za natjecanja.
* Modelarski aeroklub Velika Gorica – Članovi kluba su u proljetnom razdoblju 2024. godine uredili kratku modelarsku pistu na kanalu kroj Odranskog Obreža. Na pisti su održavani treninzi modelima zrakoplova kategorija F5J I F3P. Klub je sudjelovao na modelarskom mitingu Leteči Prleki 2024. Započeta je restauracija klupskog radio-upravljanog zrakoplova Piper J3 Cub i klupske radio-upravljane jedrilice F5J.
* Udruga za tehničku kulturu „Turopoljski Tehničari“ – Članovi udruge su u 2024. godini održali Zimsku školu informatike u trajanju od 10 dana po 4 sata, kao pripremu za županijsko natjecanje iz Programiranja u Pythonu, Digitalnih kompetencija i Osnova informatike u OŠ Novo Čiče i Centru tehničke kulture u Cvjetnom naselju u Velikoj Gorici. Organizirali su 3. kolo Modelarske lige u OŠ Novo Čiče te Ljetnu školu tehničkih aktivnosti u dva ciklusa od po 5 dana u trajanju od 3 sata s radionicama modelarstva, elektrotehnike, pirografije, elektronike, fotografije u CTK VG. Također, sudjelovali su na stručnom skupu „Primjeri dobre prakse 2024.“ u Stubičkim toplicama. Organizirana je radionica 3D olovke i pirografije na festivalu Gastro Turopolja 2024. Članovi udruge su se kao mentori sa svojim učenicima tijekom sezone 2024/2025 natjecali u First lego league, a uredili su i sjeverni i zapadni ulaz u CTK VG (uredili hortikulturu, obojali ulaz, vrata i nadstrešnicu).
* Oldtimer klub Turopolje – Članovi kluba kojih ima više od sto iz Velike Gorice i okolice, su u 2024. godini organizirali više manifestacija od kojih su najvažnije: Izložba starodobnih vozila povodom Dana Srednje strukovne škole Velika Gorica, Izložbu oldtimer vozila na Chill Grill priredbi u Novom Čiču, obilježavanje 80. godišnjice Dana D u Velikoj Gorici, Izložba starodobnih Jawa i ČZ motocikala u Muzeju Turopolja, Prezentacija oldtimera u Pokupskom, Izložba starodobnih traktora u Velikoj Gorici, Tur de Posavina relly starodobnih vozila i motocikala, Croagro – izložba starodobnih traktora na Zagrebačkom velesajmu. Osim navedenih manifestacija, članovi kluba su sudjelovali i na drugim priredbama poput: Strugača – izložba traktora na Europskom trgu u Zagrebu, blagoslovu motora u Bedekovčini, Oldtimer sajmu u Brnu i Svetoj Nedjelji, Susretu starodobnih traktora u Garešnici, Štrigovi i Velikom Grđevcu, susretima oldtimera u Crikvenici, Samoboru, Zelini, Zaboku, Sisku, Novoj Gradoški, Čakovcu, Livnu, Ivanić Gradu, Virovitici, Varaždinu, Orašju, Umagu, Zagrebu, Karlovcu, Velikoj Gorici, Bjelovaru i Koprivnici, projektima snimanja Dana D u Zagrebu, Normandija u Sloveniji i komemoraciji u Normandiji u Francuskoj, kao i posjetili izložbu i sajam oldtimer vozila i dijelova u Brnu, Belgiji i Bologni. U svim tim prigodama članovi kluba su promicali vrijednosti tehničke kulture u području oldtimerizma, ali i pronosili ime Grada Velike Gorice.

## PROGRAM CENTRA TEHNIČKE KULTURE

Centar tehničke kulture je organizacijska jedinica Zajednice tehničke kulture Grada Velike Gorice. U Centru su se okupljala djeca i mladež koja pokazuju izrazite sposobnosti u određenoj grani tehnike. Kroz rad Centra ostvaruju se temeljne pretpostavke okupljanja građana u raznovrsnim programima koje provode udruge tehničke kulture. S tim ciljem u Centru su se u 2024. godini organizirano provodili programi u informatici, foto-video tehnici, robotici, radiotehnici i elektronici.

1. **PROGRAMI ODRŽAVANJA OBJEKATA ZA POTREBE TEHNIČKE KULTURE**

## *3.1. Prostor dvonamjenskog skloništa, Cvjetno naselje 18/A*

Dio prostora dvonamjenskog skloništa koristile su stalno ili povremeno sve udruge tehničke kulture radi realizacije svojih programa, a sredstva za njegovo održavanje i druge materijalne troškove osigurana su financijskim planom Zajednice tehničke kulture Grada Velike Gorice za 2024. godinu.

* 1. Letjelište u Buševcu

Na letjelištu u Buševcu uređivani su i održavani neophodni sanitarni i skladišni prostori, parkiralište te prilazna cesta do tri kontejnera, kao i travnata poletno-sletna pista.

1. PROGRAMI SMOTRI, NATJECANJA I IZLOŽBI U TEHNIČKOJ KULTURI

S ciljem da se javnosti pokažu rezultati u pojedinim granama tehnike te predstave pojedinci i udruge tehničke kulture, u 2024. godini organizirani su susreti učenika te natjecanja i smotre tehničkog stvaralaštva mladih i Dani mladih informatičara (na školskoj i županijskoj razini), kao i Festival tehničke kulture. Također, Zajednica tehničke kulture Grada Velike Gorice se aktivno uključila u provedbu gradskih akcija i manifestacija.

1. MEĐUNARODNA SURADNJA U TEHNIČKOJ KULTURI

Zajednica tehničke kulture Grada Velike Gorice i njene udruge članice, u skladu sa svojim rezultatima te tehničkim i financijskim mogućnostima, u 2024. godini sudjelovale su na međunarodnim natjecanjima i smotrama tehničkog stvaralaštva, čime su poticale međunarodnu suradnju između srodnih udruga tehničke kulture.

1. FINANCIRANJE TEHNIČKE KULTURE

U Proračunu Grada Velike Gorice za 2024. godinu bila su planirana sredstva za programe Zajednice tehničke kulture Grada Velike Gorice i programe rada njenih udruga članica te djelovanje Centra tehničke kulture. Sredstva su Zajednici dodijeljena temeljem Odluke o kriterijima i rokovima za utvrđivanje programa javnih potreba u tehničkoj kulturi Grada Velike Gorice (Službeni glasnik Grada Velike Gorice br. 10/18) i Ugovora o dodjeli sredstava za financiranje javnih potreba u tehničkoj kulturi za 2024. godinu.

**ZAKLJUČAK**

Za provedbu *Programa* *javnih potreba u tehničkoj kulturi Grada Velike Gorice za 2024. godinu* (Službeni glasnik Grada Velike Gorice br. 8/23), kojim su se ostvarile aktivnosti, poslovi i djelatnosti značajne za tehničku kulturu Grada Velike Gorice, izdvojena su ukupna sredstva od 37.200,00 €.

KLASA:

URBROJ:

PREDSJEDNIK GRADSKOG VIJEĆA

Darko Bekić, univ. spec. pol.